Mady Mesplé

Mady Mesplé (født 7. mars 1931 i Toulouse i Frankrike, død 30. mai 2020 samme sted) var en fransk operasanger. Hun var en kjent koloratursopran i Frankrike. Hennes karriere strakk seg fra 1953 til 1985.

Liv og virke

Utdannelse
Mesplé studerte piano og sang ved musikkonservatoriet i hjembyen Toulouse og tok eksamen med gullmedalje. Hun spilte en tid piano for et lokalt ballroomorkester og dro senere til Paris for å ta timer hos den franske sopranen Janine Micheau.

Karriere
Mesplé hadde sin scenedebut i Liège i Belgia i januar 1953, i tittelrollen i operaen Lakmé av Léo Delibes, en rolle som hun skulle forbli tett forbundet med gjennom hele karrieren. Hun sang den anslagsvis 145 ganger. Det var også i rollen som Lakmé at hun opptrådte for første gang på La Monnaie i Brussel i 1954. Hun etablerte seg raskt i det franske repertoars standard lyriske og koloratursopranroller, som Olympia i Les contes d'Hoffmann, Philline i Mignon, Leila i Les pêcheurs de perles, Juliette i Roméo et Juliette, Ophélie i Hamlet, Dinorah, Manon, Sophie i Werther.

Mesplé opptrådte på Bolsjojteateret i Moskva, Royal Opera House i London, La Scala i Milano, Metropolitan Opera i New York City og Teatro Colón i Buenos Aires.

I 1960-årene opptrådte Mesplé mange ganger på fransk fjernsyn. Hun var også den første til å synge den franskspråklige versjonen av Hans Werner Henzes Elegy for Young Lovers i 1965, og Pierre Boulez valgte Mesplé til å fremføre Arnold Schoenbergs Jacob's Ladder.

I 1970-årene begynte hun også å synge operetter, særlig operetter av Jacques Offenbach, som La Vie parisienne, Orphée aux enfers og La Grande-Duchesse de Gérolstein, mot Régine Crespin.

Hun ble kommandør av Æreslegionen i 2015 og ble tildelt storkorset av den franske Ordre national du Mérite i 2019.

Mesplé døde 30. mai 2020 i Toulouse i en alder av 89 år.

Referanser

Litteratur
 Alain Pâris: Dictionnaire des interprètes et de l’interprétation musicale au XX siècle (2 vols), Éditions Robert Laffont (Bouquins, Paris 1982, 4th Edn. 1995, 5th Edn 2004). 
 Roland Mancini og Jean-Jacques Rouveroux,  (orig. H. Rosenthal and J. Warrack, fransk utgave), Guide de l’opéra, Les indispensables de la musique (Fayard, 1995).

Eksterne lenker 
 
 
 

Franske sangere
Sopraner
Operasangere
Personer fra Toulouse